RÅDETS RESOLUTION af 8. juli 1996 om det administrative samarbejde om håndhævelsen af lovgivningen om det indre marked (96/C 224/02)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab,

som henviser til Kommissionens meddelelse af 22. december 1993 til Rådet om »optimering af det indre marked - det strategiske program«,

som henviser til Rådets resolution af 16. juni 1994 om udbygning af det administrative samarbejde i forbindelse med gennemførelsen og håndhævelsen af EF-lovgivningen i det indre marked (1),

som henviser til Rådets resolution af 10. oktober 1994 om fri udfoldelse for dynamikken og innovationspotentialet i små og mellemstore virksomheder, herunder håndværks- og mikrovirksomheder, i en konkurrencepræget økonomi (2),

som henviser til Kommissionens beretning af 29. januar 1996 til Rådet og Europa-Parlamentet om »Det administrative samarbejde om håndhævelsen af lovgivningen om det indre marked - statusrapport«, og

som tager følgende i betragtning:

Det er afgørende for et velfungerende Fællesskab at øge den gensidige tillid og gennemsigtigheden mellem administrationerne og derved sikre, at EF-lovgivningen håndhæves faktisk, effektivt og ensartet i alle medlemsstater;

et velfungerende indre marked forudsætter et øget samarbejde mellem administrationerne, navnlig inden for industrivarer, hvor det er lidet udviklet, for at sikre, at EF-reglerne overholdes;

medlemsstaterne har, således som de blev opfordret til i Rådets resolution af 16. juni 1994, meddelt Kommissionen de kompetente kontaktpunkter på næsten alle de områder, der er opregnet i bilaget til nævnte resolution, med henblik på at sikre forbindelsen mellem de nationale administrative myndigheder, som er ansvarlige for håndhævelsen af lovgivningen vedrørende det indre marked, samt mellem disse og Kommissionen; i nævnte resolution opfordres medlemsstaterne ligeledes til at meddele Kommissionen væsentlige oplysninger om deres administrative strukturer, for at alle interesserede kan få en bedre forståelse af, hvordan hver enkelt medlemsstat håndhæver lovgivningen vedrørende det indre marked;

medlemsstaterne og Kommissionen opfordredes i Rådets resolution af 10. oktober 1994 til at undersøge mulighederne for at oprette nationale kontaktpunkter for at hjælpe virksomhederne, herunder navnlig de små og mellemstore virksomheder, med at overvinde eventuelle hindringer for samhandelen inden for Fællesskabet; enkeltpersoner har også brug for at vide, hvem de kan henvende sig til i forbindelse med spørgsmål om udøvelse af deres rettigheder i det indre marked;

det administrative samarbejde og oprettelsen af kontaktpunkter for virksomheder og enkeltpersoner bør respektere princippet om proportionalitet mellem de krav, der stilles til administrationerne, og de tilsvarende fordele, samt princippet om fortrolighed, fabrikationshemmlighed og tavshedspligt; det bør endvidere ikke føre til unødigt bureaukrati og overlapning af gældende ordninger, og det bør respektere medlemsstaternes administrative strukturer;

det administrative samarbejde skal iværksættes i overensstemmelse med de gældende EF-bestemmelser og nationale bestemmelser vedrørende beskyttelse af personoplysninger;

et snævert samarbejde mellem disse kontaktpunkter og de kompetente organer, som medlemsstaterne har udpeget, vil gøre det muligt for alle parter at udføre deres opgaver mere effektivt og navnlig bidrage til, at virksomheders og enkeltpersoners problemer løses hurtigere;

et effektivt samarbejde forudsætter, at der fastsættes klare grundlæggende regler, idet det for hver af de pågældende sektorer fastsættes, hvilken type oplysninger der skal udveksles, på hvilket stadium af håndhævelsesprocessen udvekslingen skal finde sted, hvilke kriterier for fortrolighed og proportionalitet der skal gælde, hvilken svarfrist der skal overholdes, samt andre tekniske aspekter af informationsudvekslingen;

lovgivningen, hvis håndhævelse er væsentlig for et velfungerende indre marked, omfatter de områder, som er opregnet i bilaget til Rådets resolution af 16. juni 1994; samarbejdet på andre områder bør ligeledes undersøges;

med hensyn til teknisk harmonisering er det nødvendigt især at rette opmærksomheden mod håndhævelsen af direktiverne efter den nye metode, navnlig med henblik på iværksættelsen af markedsovervågningen, som er et velegnet instrument til at sikre, at de varer, der markedsføres, er i overensstemmelse med de væsentlige krav;

Fællesskabet bør støtte samarbejdet på alle områder ved hjælp af telematik-, uddannelses- og udvekslingsprogrammer -

SER MED TILFREDSHED på Kommissionens beretning til Europa-Parlamentet og Rådet om det administrative samarbejde om håndhævelsen af lovgivningen om det indre marked;

ERKENDER, at der er behov for en vedvarende indsats for at forbedre dette samarbejde med henblik på at styrke den faktiske håndhævelse af denne lovgivning, løse virksomheders og enkeltpersoners problemer og modvirke, at der igen opstår hindringer for den frie bevægelighed mellem medlemsstaterne;

VIL sammen med Kommissionen UNDERSØGE, i hvilket omfang det administrative samarbejde bør udvikles på de områder, hvor det er lidet udviklet, især med hensyn til industrivarer;

UNDERSTREGER behovet for på dette område at tilvejebringe de midler, der er nødvendige for en sammenhængende, ensartet og hurtig håndhævelse af EF-reglerne;

OPFORDRER MEDLEMSSTATERNE til:

a) hvis det endnu ikke er sket, da at afslutte meddelelsen af nationale kontaktpunkter for håndhævelse af EF-lovgivningen på de områder, der er nævnt i bilaget til Rådets resolution af 16. juni 1994, og i overensstemmelse med nævnte resolution at meddele væsentlige oplysninger om de administrative strukturer, der er ansvarlige for håndhævelsen af denne lovgivning

b) at ajourføre listen over kontaktpunkter og gøre den til et effektivt arbejdsredskab for de myndigheder, der er ansvarlige for den daglige håndhævelse af lovgivningen vedrørende det indre marked

c) hvis det endnu ikke er sket, da på passende måde og under hensyntagen til virksomheders og enkeltpersoners behov så hurtigt som muligt at oprette et eller flere kontaktpunkter for virksomhederne således som fastsat i Rådets resolution af 10. oktober 1994 og om nødvendigt at oprette et eller flere kontaktpunkter for at lette enkeltpersoners udøvelse af de rettigheder, de har i medfør af bestemmelserne om det indre marked

d) at skabe forbindelse mellem dette eller disse kontaktpunkter og de kompetente organer, som medlemsstaterne har udpeget;

OPFORDRER MEDLEMSSTATERNE OG KOMMISSIONEN til:

a) at fortsætte deres indsats for, hvor det er hensigtsmæssigt, på de områder, hvor det endnu ikke er sket, at fastsætte grundlæggende regler for det administrative samarbejde med henblik på håndhævelse af lovgivningen vedrørende det indre marked og at håndhæve disse regler på en sådan måde, at samarbejdet bliver effektivt

b) hvad angår industrivarer, at undersøge følgende muligheder:

- generelle principper for gennemførelsen af kontrollen

- ordninger for administrativt samarbejde i direktiver efter den nye metode

- kvalitetsnormer for de laboratorier, der er ansvarlige for den officielle kontrol

- om nødvendigt koordinerede kontrolprogrammer

c) at fortsætte deres program for undersøgelse af det administrative samarbejde på de områder af lovgivningen, der er vigtige for et velfungerende indre marked, og som er nævnt i bilaget til Rådets resolution af 16. juni 1994, navnlig:

- ved at udvikle tværsektorielle EF-støtteaktioner for samarbejde, herunder programmet for telematisk dataudveksling mellem administrationerne i Fællesskabet (IDA), der er oprettet ved afgørelse 95/468/EF (3), og programmet for udveksling mellem medlemsstaternes forvaltninger af nationale embedsmænd (KAROLUS), der er oprettet ved beslutning 92/481/EØF (4)

- ved i denne forbindelse at tilføje andre områder af lovgivningen vedrørende det indre marked, hvor det synes nødvendigt at styrke samarbejdet i forbindelse med håndhævelsen af denne lovgivning, navnlig for så vidt angår industrivarer

d) fortrinsvis at undersøge muligheden for at styrke det administrative samarbejde ved anvendelse af lovgivningen på andre områder.

(1) EFT nr. C 179 af 1. 7. 1994, s. 1.

(2) EFT nr. C 294 af 22. 10. 1994, s. 6.

(3) EFT nr. L 269 af 11. 11. 1995, s. 23.

(4) EFT nr. L 286 af 1. 10. 1992, s. 65.